Kingsi iz Sakramenta prejaki za Lejkerse
Navijači Sakramenta i dalje najviše od svih timova mrze Los Anđeles Lejkerse, ali je to praktično sve što je ostalo od nekadašnjeg riva
Kako se približava kraj ligaškog dela NBA sezone uzbuđenja je sve više i više. Deset dana pre završetka prvog dela šampionata i dalje je mnogo nepoznanica, pogotovo na Istoku. Tokom nedeljnog popodneva i večeri odigrano je šest utakmica, od kojih su dve završene posle produžetaka. Navijači Sakramenta i dalje najviše od svih timova mrze Los Anđeles Lejkerse, ali je to praktično sve što je ostalo od nekadašnjeg rivalstva. Kingsi su sinoć u "ARKO Areni" sve vreme kontrolisali rezultat i na kraju, predvođeni Kenijem Tomasom (32 poena i 14 skokova), trijumfovali ubedljivo – 124:105. Peđa Stojaković igrao je 28 minuta, ubacio 12 poena, uz 5 skokova, 3 asistencije i jednu ukradenu loptu, dok je Vlade Divac završio sa 8 poena, 3 skoka i 2 asistencije za 18 minuta igre. Veče pošto su igrali 53 minuta u Los Anđelesu protiv Klipersa, košarkaši San Antonija na identičan način stigli su do trijumfa i nešto severnije – u Ouklendu. Bez povređenih Dankana, Đinobilija i Nesterovića, Sparsi su trijumfovali 136:134 posle dva produžetka, ostali u trci sa Finiksom za prvo mesto na Zapadu i sprečili Voriorse da ostvare devetu uzastopnu pobedu, što bi im bila najduža trijumfalna serija u poslednjih 30 godina. Meč je obeležio duel plejmejkera, koji je na kraju dobio Toni Parker sa 35 poena, 12 asistencija i 6 skokova. Beron Dejvis je dva puta uspeo da izbori produžetak i završrio je meč sa 38 koševa, 9 asistencija i 6 skokova. Žarko Čabarkapa, za 12 minuta - 6 poena (2-2 trojke), 2 asistencije i 1 skok. Veliki derbi Istoka, sasvim očekivano, pripao je gostujćem Detroitu, s obzirom da Majami, treću utakmicu zaredom nije mogao da računa na Šakila O'Nila, koji ima stomačni virus. Zvanični šampioni iskoristili su i najslabiju partija Dvejna Vejda ove sezone i prekinuli seriju od 18. uzastopnih pobeda Hita na svom parketu – 80:72. Vejd je sve vreme bio u problemima sa ličnim greškama, na kraju i izašao zbog šest penala, ostavši na pet poena i 4 izgubljene lopte. Leri Braun je ponovo igrao sa osam igrača (Miličić, Delfino, Hem i Kembel nisu ulazili u igru), a najefikasniji je bio Rip Hamilton sa 17 koševa. Pistonsi su vodili i sa 20 razlike da bi domaći predvođeni Edijem Džonsom (19 poena, 7 skokova), nešto više od minut pre kraja prišli na minus četiri, ali je veliki preokret ipak izostao. Njujork je pobedom u Indijanapolisu prekinuo najdužu seriju poraza u poslednjih 20 godina. Redži Miler bio je na putu da još jednom, verovatno poslednji put u karijeri zagorča život navijačima Niksa, ali ni 34 poena sjajnog beka, ni prednost od 6 poena, minut pre kraja produžetka nisu bili dovoljno Pejsersima da ostvare i sedmi uzastopni trijumf, izuzetno važan u borbi za što bolju poziciju pred plej-of. Posle dodatnih pet minuta, Niksi su trijumfovali prvi put u poslednjih deset mečeva – 113:112, iako su prethodno prokockali 12 poena viška u poslednjoj četvrtini. Produžetak je izborio Kurt Tomas drugom trojkom ove sezone, da bi Stiven Džekson (27 poena), Entoni Džonson (18 koševa i rekord karijere 16 asistencija) i Miler doneli domaćima pomenutih 6 razlike u ekstra periodu. Međutim, Njujork je završio meč serijom 7:0, a odlučujući koš postigao je Majkl Svitni uz zvuk sirene, posle promašaja Marberija. Svitni je završio sa rekordom karijere – 20 poena, Marberi sa 17 i 19 asistencija, dok je najefikasniji kod Niksa bio Džamal Kroford sa 32 pogotka. U ostalim utakmicama, Memfis je kao domaćin pobedio Šarlot – 102:95 i došao na pobedu od sigurnog učešća u plej-ofu, dok je Portland u Nju Orleansu prekinuo seriju od sedam poraza – 90:81.